
A rendszeres fizikai aktivitás kognitív funkcióra kifejtett hatásának vizsgálata aging patkány modellen

Bevezetés és célkitűzések: Öregedés során a szövetek eredeti struktúrája megváltozik,
regenerációs képességük csökken, a tanulási folyamatok és emlékezés tevékenysége
hanyatlásnak indulnak. Számos kutatás alátámasztja, hogy a testmozgás nemcsak magasabb
kognitív teljesítménnyel jár együtt, de a fizikai és szociális jóléthez is nagy mértékben
hozzájárul. Kutatócsoportunk célja az idősebb korban elkezdett, hosszú távon végzett
szabadidős és erőltetett testmozgás kognitív képességekre kifejtett hatásának vizsgálata aging
patkánymodellen.
Anyagok és módszerek: Másfél éves hím Wistar patkányokat 3 kezelési csoportra osztottunk:
(I) kontroll csoport: fizikailag inaktív populáció; (II) rekreációs csoport, akiknek ketrecében
beépített futókereket helyeztünk el, és azt tetszés szerint, igényeiknek megfelelően
használhatták 6 hónapon át; (III) erőltetett futó csoport, akik fél éven keresztül heti 6 napon,
meghatározott sebességgel, meghatározott ideig futottak. A kísérlet kezdeti-, és végpontjában
a tanulás és térbeli memória vizsgálata Morris Water Maze (MWM) teszt segítségével történt.
Terminálást követően az állatok hippocampusából származó mintákból neurodegenerációval
összefüggő, valamint a memória kialakulásában résztvevő fehérjék molekuláris biológiai
analízisét végeztük.
Eredmények és megbeszélés: Eredményeink igazolták, miszerint az idősebb korban elkezdett
rendszeres testmozgás kedvezően befolyásolja a kognitív folyamatokat, különös tekintettel
az erőltetett mozgásformára. A memória és a térbeli tájékozódás szignifikáns javulását
mutatja a MWM teszt során a palló megtalálásához szükséges idő csökkenése mind a
rekreációs, mind az erőltetett testmozgást végző csoportokban, a fizikailag inaktív kísérleti
állatokhoz képest. Molekuláris biológiai módszereink alapján megállapíthatjuk, hogy az
időskor előrehaladtával a neurodegenerációval, valamint az emlékezési folyamatok
hanyatlásával összefüggő eltérések jelentős javulást mutatnak a rendszeres
sporttevékenységet folytató csoportokban. Ezen tanulmány eredményei hozzájárulhatnak
azon lehetőségek tárházának bővítéséhez, amelyek képesek lassítani, mérsékelni az
öregedéssel járó funkcióromlásokat, vagy akár visszafordítani azokat.

